Norge og Sverige vil selge 19 millioner SAS-aksjer

Den svenske og norske regjeringen vil eie mindre av det skandinaviske flyselskapet.

STATEN HOPPER (LITT) AV: Her tar et SAS-fly Sav fra Oslo Lufthavn. Vis mer byoutline Foto: Torstein Bøe NTB scanpix

Publisert: Oppdatert: 12. oktober 2016 20:40 , Publisert: 12. oktober 2016 19:39

Onsdag kveld melder den svenske og norske regjeringen at de kjapt vil kvitte seg med til sammen 19 millioner SAS-aksjer, tilsvarende 5,8 prosent av de utestående aksjene i selskapet.

Én SAS-aksje er onsdag priset til 16,40 svenske kroner, som gir aksjebunken myndighetene vil selge en markedsverdi på cirka 311 millioner svenske kroner.

Salget er imidlertid bare første skritt på veien i en «gradvis og ansvarlig avhendelse» og eierskapene til den norske og svenske stat, heter det i regjeringsmeldingene.

I dag eier Sverige 21,3 prosent av SAS. Norges eierandel er 14,2 prosent.

«Svenske og norske myndigheter anslår at SAS på sikt vil styrkes av en endret eierstruktur som innebærer en reduksjon av statlig eierskap», skriver myndighetene.

Les også SAS fraktet 2,66 millioner passasjerer i september

Må kjøpe for minst 100.000 euro



Salget vil gjennomføres gjennom en akselerert auksjonsprosess som vil starte umiddelbart.

Aksjehandlene vil bli gjort i svenske kroner. Minste kjøpsordre må tilsvare 100.000 euro eller mer.

Citigroup er utpekt til global koordinator og felles tilrettelegger for salget av aksjepostene. Nordea og Swedbank vil også bistå.

Nærings- og fiskeridepartementet vil ikke kommentere aksjesalget utover pressemeldingen, opplyser kommunikasjonssjef Trond Viken til E24.

SAS' norske informasjonssjef Knut Morten Johansen har heller ingen kommentar.

Les også Widerøe vurderer å ta opp kampen mot SAS og Norwegian

– Det handler om rett pris til rett tidspunkt



Regjeringen har siden 2011 hatt fullmakt fra Stortinget til å selge seg ut av SAS, men hverken næringsminister Monica Mæland (H) eller hennes forgjenger Trond Giske (Ap) har så langt benyttet seg av fullmakten.

– Utgangspunktet er at vi ikke har hastverk med å selge SAS. Vi skal gjøre ting fordi det er riktig, på vegne av fellesskapet. Det handler om rett pris til rett tidspunkt. Men skjer det noe som er riktig for oss og selskapet, så gjør vi det, sa Mæland til NTB i juli.

– Jeg opplever at det er en tverrpolitisk enighet om at det ikke finnes argumenter for at staten skal eie aksjer i et flyselskap, sa Mæland i det samme intervjuet.

Sveriges næringsminister Michael Damberg har sagt at den svenske staten ikke skal være langsiktig eier i SAS.

Også Danmarks regjering har åpnet for å selge SAS-aksjer. Danskenes eierandel er i dag 14,2 prosent, like mye som Norge.

Her kan du lese mer om Scandinavian Airlines (SAS)